Alueiden komitean lausunto aiheesta: - "Komission tiedonanto 'On the set of measures proposed for the development of community postal services'", ja - "Ehdotus Euroopan parlamentin ja neuvoston direktiiviksi yhteisön postipalvelujen kehittämistä koskevista yhteisistä säännöistä ja palvelun laadun parantamisesta" CdR 422/95 fin



Virallinen lehti nro C 337 , 11/11/1996 s. 0028



Alueiden komitean lausunto aiheesta: "Komission tiedonanto `On the set of measures proposed for the development of community postal services`", ja "Ehdotus Euroopan parlamentin ja neuvoston direktiiviksi yhteisön postipalvelujen kehittämistä koskevista yhteisistä säännöistä ja palvelun laadun parantamisesta" (96/C 337/05) ALUEIDEN KOMITEA, joka ottaa huomioon Komission tiedonannon "On the set of measures proposed for the development of community postal services" ja "Ehdotus Euroopan parlamentin ja neuvoston direktiiviksi yhteisön postipalvelujen kehittämistä koskevista yhteisistä säännöistä ja palvelun laadun parantamisesta" KOM(95) 227 lopull. (); ottaa huomioon neuvoston 3. tammikuuta 1996 tekemän päätöksen pyytää alueiden komitealta lausunto Euroopan unionin perustamissopimuksen 198 c artiklan 1 kohdan mukaisesti; ottaa huomioon alueiden komitean 18. heinäkuuta 1995 tekemän päätöksen antaa asia alavaliokunta 3:n valmisteltavaksi; ottaa huomioon alavaliokunta 3:n lausunnon (CdR 422/95 rev.), joka hyväksyttiin 18. huhtikuuta 1996. Esittelijänä oli Frank Nash; ottaa huomioon Euroopan yhteisön perustamissopimuksen ja erityisesti sen 57 artiklan 2 kohdan sekä 66 ja 100 a artiklan; ottaa huomioon Euroopan parlamentin 22. tammikuuta 1993 antaman päätöslauselman postipalvelujen yhtenäismarkkinoiden kehittämisestä; ottaa huomioon neuvoston 7. helmikuuta 1994 antaman päätöslauselman yhteisön postipalvelujen kehittämisestä; ottaa huomioon komission ehdotuksen ja neuvoston tätä direktiiviä koskevan lausuntopyynnön alueiden komitealle; hyväksyi 12. ja 13. kesäkuuta pitämässään 13. täysistunnossa (kesäkuun 13. päivän kokouksessa) seuraavan lausunnon. 1. Johdanto Komissio julkaisi kesäkuussa 1992 vihreän kirjan postipalvelujen yhtenäismarkkinoiden kehittämisestä. Vihreässä kirjassa esiteltiin postialan tilannetta ja ehdotettiin keinoja, joilla alan palveluja voitaisiin yhteisössä kehittää. Kaikkien osapuolten välisten laajojen keskustelujen jälkeen komissio antoi kesäkuussa 1993 Euroopan parlamentille ja neuvostolle osoitetun tiedonannon, jossa esiteltiin käytyjen keskustelujen tuloksia. Tiedonanto sisälsi myös ehdotuksia yhteisön toimiksi. Komissio julkaisi heinäkuussa 1995 direktiiviehdotuksen yhteisön postipalvelujen kehittämisen yhteisistä säännöistä ja palvelun laadun parantamisesta. Direktiivi kattaa kaksi pääaluetta: kaikkia unionin kansalaisia palvelevien yleisten postipalvelujen vakiinnuttaminen; tiettyjen postin palvelualojen vapauttaminen kilpailulle. Edelliseen liittyen komissio julkaisi hiljattain luonnoksen tiedonannoksi jossa määritettiin periaatteet, joiden mukaan komissio aikoo soveltaa kilpailua koskevia perustamissopimuksen määräyksiä postialalla. 2. Yleistä 2.1. Alueiden komitea suhtautuu periaatteessa myönteisesti direktiivissä tehtyihin ehdotuksiin. Ne ovat edistysmielisiä ja tulevat oikeaan aikaan yhteisön postipalvelujen kehittämisen suhteen ja varsinkin sen takaamisen suhteen, että yleiset postipalvelut ovat kaikkien yhteisön käyttäjien saatavilla. 2.2. Alueiden komitea panee merkille, että postipalvelut tuottavat yhteisössä noin 1,3 % bruttokansantuotteesta ja työllistävät noin 1,8 miljoonaa henkilöä, joista 1,4 miljoonaa on yleisten postilaitosten palveluksessa, ja että yhteisön postipalvelut käsittelevät 80 miljardia lähetystä vuosittain, joista 3 miljardia on yhteisön sisäisiä ulkomaanlähetyksiä. 2.3. Alueiden komitea tunnustaa ensisijaisen tarpeen suojella varattua sektoria, jotta se pystyy tuottamaan yleisiä postipalveluja, mutta panee myös merkille, että Euroopan yhteisöjen oikeusistuimen päätöksen mukaan yhteisön lainsäädäntö ja perustamissopimuksen kilpailumääräykset koskevat postisektoria. 2.4. Alueiden komitea kuuli lausuntoa valmistellessaan laajalti komission virkamiehiä, postialan julkisen ja yksityisen sektorin toimijoita, ammatti- sekä kuluttajajärjestöjen edustajia ja muita kyseeseen tulevia osapuolia ja antaa seuraavan lausunnon ja tekee seuraavat muutosehdotukset postipalveluita koskevaan direktiiviin. 3. Erityistä Communication on the set of measures proposed for the development of community postal services 3.1. Alueiden komitea panee merkille direktiivin johdannossa esitetyt näkökohdat ja suhtautuu erityisen myönteisesti ehdotettujen toimien arvioimiseen läheisyysperiaatteen valossa. Tavoitteet ja suunnitellut toimet 3.2. Päätavoite on taata koko unionissa laadukkaat yleiset postipalvelut kohtuulliseen hintaan turvatulta taloudelliselta pohjalta. Perustamissopimuksen 7 a artiklan mukaisesti pyritään luomaan markkinat, joilla ei ole sisärajoja, ja takaamaan palvelut ja rahoitus sekä tavaroiden, palveluiden ja henkilöiden vapaa liikkuminen. Ongelman yhteisöulottuvuus 3.3. Kaikkien jäsenvaltioiden kansalaiset hyötyvät entistä tehokkaammista ja suorituskykyisemmistä postipalveluista. Postihallintojen tähän mennessä tekemien yhtenäistämistoimien vaikutukset ovat olleet rajoitettuja osaksi koska tehdyt toimet eivät ole olleet sitovia. Erityisesti ulkomaanpalvelut ovat kehittyneet viime vuosina hyvin vähän. Yhteisön toimien tarve 3.4. Yhteisön säädökset ovat tarpeen, jotta erityisesti ulkomaanpostin ja teknisen standardoinnin alueilla saavutetaan nopeasti tehokkaita tuloksia. Jäsenvaltioiden yhteensovittamaton toiminta vaikeuttaisi postin sisämarkkinoiden kunnollista toimintaa. Toimiin ryhtymättömyys vaikuttaisi merkittävästi muihin talouden aloihin ja haittaisi yhteiskunnallista ja taloudellista yhteenkuuluvuutta. Postipalvelut ovat sitä paitsi tärkeitä aluesuunnittelulle ja sosiaalisesti hyvin merkittäviä erityisesti kaukaisilla alueilla. Yhteisölle mahdolliset toimet: direktiivin mahdollinen hyöty 3.5. On olennaisen tärkeää, että kaikki jäsenvaltiot osallistuvat suunniteltuihin toimiin. Direktiiviehdotus sisältää yhdenmukaistettujen toimien vähimmäisperustan keskeiset säännöt ja periaatteet. Jäsenvaltioiden asia on sovittaa nämä yhteisön säännökset kansallisiin lakeihin, asetuksiin ja hallinnollisiin määräyksiin ja määritellä omaan tilanteeseensa parhaiten sopivan järjestelmän yksityiskohtaiset säännöt. Direktiivin johdanto 3.6. Alueiden komitea suhtautuu myönteisesti direktiivin johdantoon, mutta ehdottaa seuraavia muutoksia: 3.7. Muutetaan 4 kohta "komissio on aloittanut laajat yleiset neuvottelut yhteisölle merkittäviä postipalveluja koskevista seikoista" kuulumaan seuraavasti: "komissio on aloittanut laajat yleiset neuvottelut yhteisölle merkittäviä postipalveluja koskevista seikoista ja vastaanottanut asianomaisten postisektorin toimijoiden kannanotot ja pannut merkille niiden näkemykset" Perustelu Postisektori on tämän direktiivin tärkein toimija ja sen kannat ja näkemykset tulisi panna merkille ja hyväksyä. 3.8. Korvataan 6 kohta "postiyhteydet rajojen yli eivät aina vastaa käyttäjien ja Euroopan kansalaisten odotuksia ja palvelujen laatua koskeva suorituskyky yhteisön postipalveluissa rajojen yli on tällä hetkellä erityisen epätyydyttävä" seuraavalla: "postiyhteyksiä rajojen yli tulee tehostaa ja palvelun laatua parantaa" Perustelu Vaikka yleisesti ollaankin sitä mieltä, että ulkomaan postiyhteyksiä tulee tehostaa, selviä todisteita niiden erityisestä epätyydyttävyydestä useimpien jäsenvaltioiden postipalveluissa ei ole esitetty. 3.9. Kohtaa 17 tulisi muuttaa suoramainonnan vapauttamista 31. joulukuuta 2000 mennessä koskevan sitoumuksen osalta seuraavasti: "suoramainonta muodostaa selkeästi erillisen osan postipalveluista; sen erottaminen tavallisesta postista aiheuttaisi sekaannuksia ja useimmissa tapauksissa sitä olisi vaikeaa eritellä paikallisesti; koska siitä saatua tuottoa tarvitaan yleisten postipalvelujen ylläpitämiseksi, sen tulisi säilyä varattuna; alueen uudelleenarviointi tulisi tehdä 4 vuotta direktiivin voimaantulon jälkeen," Perustelu Yleisistä kirjepostipalveluista suoramainonta muodostaa 17 % ja tuottaa 12 % yleispalvelujen tuotosta. Tämän alan vapauttamisella voisi olla tuhoisat vaikutukset yleisten postipalvelujen ylläpidolle. Alueiden komitea ehdottaa muutosta, koska näin voidaan säilyttää kunnolliset yleiset postipalvelut. Näiden postipalvelujen uudelleenarviointi tulisi tehdä 4 vuoden kuluttua direktiivin voimaantulosta, jolloin erityisesti postipalveludirektiivin taloudellisia vaikutuksia voidaan arvioida kunnolla. 3.10. Korvataan saapuvaa ulkomaanpostia koskeva 18 kohta, jossa ehdotetaan sen vapauttamista 30. kesäkuuta 1998 jälkeen, seuraavalla sanamuodolla: "maahan tulevan rajat ylittävän postin jakelu edustaa kirjepalvelun osalta keskimäärin neljää prosenttia lähetysten määrästä ja kolmea prosenttia postilaitosten tuloista yhteisössä; yleisesti saatavilla olevien palvelujen tarjoajan rahoitustasapaino tätä vaatiessa komissio päättää viimeistään 31 päivänä joulukuuta 2000 mahdollisuudesta siirtää vapauttamisen päivämäärää ottaen huomioon alalla tapahtuneen, erityisesti taloudellisen, yhteiskunnallisen ja teknologisen kehityksen ja yleisesti saatavilla olevien palvelujen tarjoajan rahoitustasapainon," Perustelu Ulkomaanposti muodostaa keskimäärin 4 % yleisten postilaitosten lähetysten määrästä ja 3 % niiden tuotoista, joissakin maissa luvut ovat paljon korkeammat. Näiden tulojen menetys direktiivin voimaantulon jälkeisenä siirtymäaikana voi vaikuttaa hyvin vakavasti yleisten postipalvelujen suorittajiin, siksi alueen uudelleenarviointia ei tulisi suorittaa ennen vuotta 2000, jolloin direktiivin vaikutuksia voidaan analysoida kunnolla. Direktiivi 1 luku Soveltamisala ja määritelmät 3.11. Alueiden komitea suhtautuu myönteisesti 1 luvussa ilmoitettuun soveltamisalaan ja määritelmiin ja kommentoi tiettyjä näkökohtia muiden kohtien yhteydessä. 2 luku Yleisesti saatavilla olevat palvelut 3.12. Alueiden komitea on tyytyväinen pyrkimykseen järjestää yhteisössä kaikkien saatavilla olevat korkealaatuiset ja kohtuuhintaiset postipalvelut. Komitea kiinnittää kuitenkin huomiota siihen, että postipalvelut ovat tärkeä inhimillinen ulottuvaisuus, joka on otettava huomioon välttämättömiä muutoksia toteuttaessa. 3.13. Vaikka AK onkin tyytyväinen vakuutukseen, jonka mukaan käyttäjien tarpeet otetaan huomioon yhteys- ja keräyspisteiden verkon suunnittelussa, komitea toivoo kuitenkin, että niille määriteltäisiin tietyt vähimmäisvaatimukset, joka koskisivat erityisesti haja-asutusalueita. Komitea kehottaa antamaan erityistukea haja-asutusalueiden postitoimistoille. 3.14. AK panee merkille, että yleispalvelujen suorittajat takaavat kaikkina työpäivinä ja vähintään viitenä päivänä viikossa yhden keräilypisteiden tyhjennyksen ja yhden kotiinkannon käyttäjää kohti. 3.15. Komitea esittää kuitenkin, että yritysasiakkaiden päivittäisten keräily- ja jakelukertojen määrä tärkeimmillä kaupunkialueilla, jotka kuuluvat jäsenvaltioiden toimivaltaan, nostettaisiin kahteen. 3.16. Komitea panee merkille, että yleispalvelujen piiriin kuuluu enintään kahden kilon painoisten kirjelähetysten ja 20-kiloisten pakettien sekä kirjattujen ja vakuutettujen lähetysten toimittaminen maailman postiliiton vuoden 1989 sopimuksen mukaisesti. Nämä toimet koskevat niin kansallista kuin rajat ylittävää toimintaa. 3.17. Alueiden komitea ehdottaa kuitenkin, että 4 artiklan ensimmäinen lause "Jokaisen jäsenvaltion on nimettävä yksi tai useampia postialan toimijoita" muutetaan kuulumaan seuraavasti: "Jokaisen jäsenvaltion tulee yhteistyössä paikallis- ja alueviranomaisten kanssa nimetä yksi tai useampia postialan toimijoita" 3.18. Vaikka AK onkin samaa mieltä 5 artiklassa esitetyistä näkemyksistä, komitea ehdottaa että artiklan kolmas luetelmakohta "palvelut tapahtuvat ilman minkäänlaista syrjintää, erityisesti poliittista, uskonnollista tai ideologista syrjintää," muutetaan kuulumaan seuraavasti: "palvelut tapahtuvat ilman minkäänlaista syrjintää, erityisesti poliittista, uskonnollista, ideologista tai alueellista syrjintää". Edelleen alueiden komitea on huolestunut siitä, että 5 artiklan toinen vaatimus ei sisällä sellaista käsitettä kuin yhden hinnan tariffi kunkin jäsenvaltion alueella; siksi komitea kehottaa lisäämään vielä seuraavanlaisen vaatimuksen: "Yhden ainoan tariffin tarjoaminen kaikille postipalveluiden käyttäjille riippumatta heidän olosuhteistaan." 3.19. Alueiden komitea yhtyy varauksitta 6 ja 7 artiklassa esitettyihin näkemyksiin. 3 luku Varattavissa olevien palvelujen yhdenmukaistaminen 3.20. Direktiivin 8 artiklan sanamuodon aiheuttamien epäselvyyksien tähden alueiden komitea ehdottaa, että direktiivin teksti muutetaan kuulumaan seuraavasti: A. Yleisesti saatavilla olevien palvelujen säilyttämiseksi tarvittaviin, jokaisessa jäsenvaltiossa yleisesti saatavilla olevien palvelujen suorittajille varattavissa oleviin palveluihin kuuluu sellaisten kotimaan kirjelähetysten myös kirjattujen sekä suoramainonnan keräily, kuljetus, lajittelu ja jakelu, joiden hinta on vähemmän kuin viisi kertaa ensimmäisen luokan kirjelähetysten yleistariffi ja paino alle 350 grammaa, sekä saapuvien ja lähtevien valtioidenvälisten lähetysten jakelu samoin paino- ja hintarajoituksin. B. Direktiivin kohta 2 poistetaan. C. Direktiivin kohdista 2 ja 3 muodostetaan uusi kohta 2, joka kuuluu seuraavasti: D. (Kohta 2) 1 kohdan säännökset tarkistetaan uudelleen komission antaessa neuvostolle ja Euroopan parlamentille kertomuksen tämän direktiivin täytäntöönpanosta 23 artiklan mukaisesti ja viimeistään neljännen vuoden lopulla direktiivin voimaantulosta. E. (Kohta 3) Jäsenvaltioiden on komission pyynnöstä annettava kaikki 2 kohdassa tarkoitettuun päätökseen tarvittavat tiedot. Perustelu AK arvioi, että direktiivin voimaantulon jälkeen kestää neljä vuotta tutkia ja havaita direktiivin vaikutukset yleispalvelujen suorittajiin. 3.21. Direktiivin 9 artiklaa on täydennettävä seuraavasti: "Jäsenvaltiot nimeävät laitoksen tai laitokset, joilla on oikeus asettaa postilähetysten keräilyä varten postilaatikoita julkiselle liikennepaikalle ja oikeus laskea liikkeelle maan nimellä (milloin tämä on soveliasta tai vakiintunut käytäntö) varustettuja postimerkkejä sekä jotka vastaavat kirjelähetysten kirjaamispalveluista." 4 luku Ehdot verkkoihin liittymiseen ja sellaisten palvelujen tarjoamiseen, jotka eivät ole varattavissa 3.22. Alueiden komitea suhtautuu myönteisesti 4 luvun 10, 11 ja 12 artiklan säännöksiin, mutta ehdottaa seuraavia muutoksia. Muutetaan 10 artiklan 5 kohta "Jäsenvaltiot voivat ottaa käyttöön suoramainonnan tunnistusjärjestelmän, jolla sitä voidaan valvoa sen vapauduttua." kuulumaan seuraavasti: "Jäsenvaltiot voivat ottaa käyttöön uusien palvelujen tunnistusjärjestelmän, kun ne on vapautettu." Edelleen lisätään direktiivin 10 artiklaan seuraava 6 kohta: "Uusia palveluja voitaisiin tarjota vapaasti kilpailuttaen sillä ehdolla, että ne eroavat ja ne voidaan erottaa varatuista palveluista ja mikäli kansallinen lainsäädäntöviranomainen arvioi tämän eron, etenkin mitä tulee hintaan." 3.23. AK kehottaa lisäksi tekemään seuraavan lisäyksen 11 artiklan 1 kohtaan, jossa käsitellään lupamenettelyjen yhdenmukaistamistoimenpiteitä. Lisäys: "Jälkimmäisessä tapauksessa saapumismaan yleispalvelujen suorittajat saavat korvauksen, jotta ne voivat kattaa kulut ja jotta rajat ylittävien palvelujen laatua voidaan parantaa." Perustelu Jotta saapumismaan yleispalvelujen suorittajat saavat kokonaan katetuksi jakelusta aiheutuvat kulut. 5 luku Tariffiperiaatteet ja kirjanpidon avoimuus 3.24. Direktiivin päätemaksuja käsittelevää 14 artiklaa koskien alueiden komitea ehdottaa Euroopan komission ehdottamaa tekstiä korvattavaksi seuraavia ajatuksia sisältävällä tekstillä: "Euroopan postit korvaavat toisilleen vastavuoroisuusperiaatteella asiaankuuluvien kulujensa perusteella kotimaan tariffiensa mukaisesti ne palvelut, jotka ne ovat toisilleen suorittaneet. Alueiden komitea kehottaa Euroopan komissiota laatimaan säädöspuitteet sellaista järjestelmää varten. Ennen sellaisen järjestelmän voimaantuloa Euroopan posteilla olisi valtuudet ryhtyä toimiin suojautumiseksi remail-toimituksia vastaan Maailman postiliiton peruskirjan 25 artiklan mukaisesti ja mukaanlukien ei-fyysiset remail-toimitukset." 3.25. Eri tilejä koskevan 15 artiklan 2 kohdan AK haluaisi korvata seuraavalla: "Yleisten postipalvelujen suorittajan on analyyttisessä kirjanpidossaan pidettävä erillisiä tilejä varatusta ja varaamattomasta alueesta." Perustelu Keräämisen, kuljetuksen, lajittelun ja jakelun erittely eri tileille olisi äärettömän hankalaa ja tarpeettoman byrokraattista. 6 luku Palvelujen laatu 3.26. Alueiden komitea suhtautuu myönteisesti palvelujen laatua käsittelevän luvun yleissävyyn, mutta ehdottaa seuraavia muutoksia. Muutetaan laatustandardeja käsittelevän 16 artiklan luetelmakohta "Nämä standardit vahvistavat: jäsenvaltiot kansallisten palvelujen osalta" kuulumaan seuraavasti: "Nämä standardit vahvistavat: jäsenvaltiot yhdessä omien alue- ja paikallisviranomaistensa kanssa kansallisten palvelujen osalta" Perustelu Jotta alue- ja paikallisviranomaiset otetaan mukaan päätöksentekoon läheisyysperiaatteen hengessä. 3.27. Vaikka alueiden komitea suhtautuu myönteisesti 17 artiklan yleissävyyn, se esittää tehtäväksi seuraavat muutokset: Muutetaan virke "Jäsenvaltioiden on huolehdittava standardien vahvistamisesta kansalliselle postille ja siitä, että nämä standardit ovat yhteensoveltuvat komission yhteisön sisäisille rajat ylittäville palveluille vahvistamien standardien kanssa." kuulumaan seuraavasti: "Jäsenvaltioiden on yhdessä omien paikallis- ja alueviranomaistensa kanssa huolehdittava standardien vahvistamisesta kansalliselle postille ja siitä, että nämä standardit soveltuvat yhteen komission yhteisön sisäisille rajat ylittäville palveluille vahvistamien standardien kanssa." 3.28. Muutetaan myös artiklan toinen virke "Alkuperäisen tavoitteen on voitava taata, että jäsenvaltioissa nopeimman standardiluokan kirjelähetyksillä kuljetus päästä päähän kestäisi vähintään 80 prosentissa lähetyksissä, yhden työpäivän lähetyspäivän ja jakelupäivän lisäksi, ottaen kuitenkin huomioon kansalliset ominaispiirteet." kuulumaan seuraavasti: "Alkuperäisenä tavoitteena on taata, että jäsenvaltioissa nopeimman standardiluokan kirjelähetyksillä kuljetus päästä päähän kestäisi sopivan siirtymäkauden jälkeen vähintään 90 prosentissa lähetyksiä lähetyspäivän ja jakelupäivän lisäksi yhden työpäivän tai että vähintäänkin jäsenvaltioiden jo olemassa olevat standardit täyttyvät." Perustelu Jotta varmistetaan, että varattujen palvelujen suorittaja saavuttaa realistisen ja riittävän palvelutason. 3.29. AK ehdottaa lisäksi käyttäjien reklamaatioita koskevan 19 artiklan 1 kohtaan seuraavaa lisäystä. Lisäys: "Jäsenvaltioiden on huolehdittava, että nämä velvoitteet koskevat kaikkia postipalvelujen julkisia ja yksityisiä suorittajia." 7 luku Teknisten standardien yhdenmukaistaminen 3.30. Alueiden komitea on tyytyväinen teknisten standardien yhdenmukaistamista koskevaan 20 artiklaan. 8 luku Neuvoa-antava komitea 3.31. Vaikka AK suhtautuukin myönteisesti 21 artiklassa esitettyyn neuvoa-antavan komitean perustamiseen, komitea pyytää että artiklan ensimmäistä virkettä muutetaan. Muutetaan virke "Komissiota avustaa neuvoa-antava komitea, joka muodostuu jäsenvaltioiden edustajista ja jonka puheenjohtajana on komission edustaja." kuulumaan seuraavasti: "Komissiota avustaa neuvoa-antava komitea, joka muodostuu jäsenvaltioiden ja alueiden edustajista ja jonka puheenjohtajana on komission edustaja." 9 luku Kansalliset säätelyviranomaiset 3.32. Alueiden komitea on tyytyväinen kansallisten säätelyviranomaisten nimeämiseen, mutta esittää, että artiklan ensimmäinen virke "Jokaisen jäsenvaltion on nimettävä oikeudellisesti ja toiminnallisesti postialan toimijoista riippumaton kansallinen valvontaviranomainen postialalle." muutetaan kuulumaan seuraavasti: "Jokaisen jäsenvaltion on nimettävä postialalle oikeudellisesti ja toiminnallisesti postialan toimijoista riippumaton kansallinen valvontaviranomainen, jossa on myös alueellinen ja paikallinen edustus." 10 luku Loppusäännöksiä 3.33. AK suhtautuu myönteisesti direktiivin loppusäännöksiin, mutta haluaa edeltävien muutosehdotustensa mukaisesti muuttaa 23 artiklan ensimmäisen virkkeen "Kolmen vuoden kuluttua tämän direktiivin voimaantulosta ja viimeistään vuoden 2000 ensimmäisellä vuosipuoliskolla komissio antaa Euroopan parlamentille ja neuvostolle kertomuksen tämän direktiivin täytäntöönpanosta." kuulumaan seuraavasti: "Neljän vuoden kuluttua tämän direktiivin voimaantulosta ja viimeistään vuoden 2001 toisella vuosipuoliskolla komissio antaa Euroopan parlamentille ja neuvostolle kertomuksen tämän direktiivin täytäntöönpanosta ja tekee ehdotuksen yleisten postipalvelujen ja varattujen palvelujen soveltamissäännöksi perustamissopimuksen 100 a ja 189 b artiklan menettelyjä noudattaen." 4. Päätelmät Alueiden komitea suhtautuu myönteisesti direktiivin yleissuuntaukseen, erityisesti yleispalvelujen osalta, mutta esittää seuraavat huomautukset: 4.1. AK pelkää, että postialan liian nopeasta vapauttamisesta voi seurata, etteivät varattujen palvelujen tarjoajat pystykään toimimaan kannattavasti. Tämä vaikuttaisi kielteisesti yleispalveluihin. 4.2. AK on huolissaan erityisesti näiden muutosten vaikutuksista maaseudulla ja haja-asutusalueilla. 4.3. Lisäksi komitea on huolissaan toimien työllisyysvaikutuksista. Unionin alueella toimivissa postilaitoksissa on 1,4 miljoonaa työntekijää, joista suurin osa työskentelee kaupunkialueiden ulkopuolella, esim. paikallisissa postitoimistoissa jne. 4.4. AK on pettynyt siihen, että direktiiviluonnosta laadittaessa kiinnitettiin niin vähän huomiota alueiden panoksen merkitykseen esim. neuvoa-antavan komitean ja kansallisten säätelyviranomaisten jäsenenä. 4.5. Vaikka alueiden komitea tukeekin markkinoiden vapauttamisen aloittamista, tulisi siirtymäajan sen mielestä olla direktiiviehdotuksessa mainittua pidempi. Bryssel, 13. kesäkuuta 1996. Alueiden komitean puheenjohtaja Pasqual MARAGALL i MIRA () EYVL N:o C 322, 2. 12. 1995, s. 22.